*Tämä artikkeli käsittelee elokuvia. Peplum-helma käsittelee vaatteiden peplumia.*
*Voittamattoman Herkuleen* (1957) yhdysvaltalainen lehtimainos.
**Peplum** on Italiassa 1950-luvun lopulla ja 1960-luvun alkupuolella kukoistanut seikkailuelokuvan tyylilaji. Sen nimitys perustuu antiikin Kreikassa käytetyn peplos-asusteen latinalaistettuun muotoon. Genrestä puhutaan myös *miekka ja sandaali* -elokuvina.. Italialainen ohjaaja Vittorio Cottafavi kutsui sitä *neomytologiaksi*. Peplum-elokuvien keskiössä on yleensä yhdysvaltalaisen kehonrakentajan esittämä, antiikin historiasta tai mytologiasta peräisin oleva sankari.

Peplumin juuret ovat mykkäelokuvan kauden historiallisissa spektaakkeleissa kuten Giovanni Pastronen *Cabiria* (1914), Cinecittàn studioilla 1950-luvun alussa kuvatuissa amerikkalaisissa historia- ja raamattuaiheisissa elokuvissa sekä Alessandro Blasettin *Fabiolan* (1949) ja Mario Camerinin *Odysseuksen* (*Ulisse*, 1954) kaltaisissa italialaisissa suurtuotannoissa. Niistä poiketen peplum-elokuvat tehtiin yleensä nopeasti ja pienellä budjetilla. Kriitikoiden sijasta ne oli suunnattu halpojen kansanteatterien yleisölle. Elokuvat olivat usein eri kielille jälkiäänitettyjä eurooppalaisia tai amerikkalaisia yhteistuotantoja, jotka löysivät tiensä myös kansainvälisille markkinoille. Niiden huono maine perustuu osin surkeaan amerikkalaiseen dubbaukseen sekä heikkolaatuisiin televisiokopioihin, joita on sittemmin päätynyt myös DVD:lle. Todellisuudessa niissä käytettiin aikansa parasta väri- ja laajakangastekniikkaa, ja Italiassa lähes kaikki elokuvat dubattiin ammattimaisesti myös alkukielellä. Monissa elokuvissa käytettiin suurten budjettien elokuviin kuten *Ben-Hur* ja *Kleopatra* valmistettuja lavasteita*lähde?* ja samoja lavasteita kierrätettiin kosmeettisin muutoksin.

Ensimmäisenä peplum-elokuvana pidetään Pietro Franciscin ohjaamaa *Voittamatonta Herkulesta* (1957), joka nosti kuuluisuuteen Herkulesta esittäneen Steve Reevesin ja saavutti valtavan menestyksen varsinkin Yhdysvalloissa. Sitä seurasi saman ohjaajan *Herkules ja Lyydian kuningatar* (1958), Vittorio Cottafavin *Herkuleen kosto* (1960) ja *Herkules – Atlantiksen valloittaja* (1961) sekä suuri joukko Riccardo Fredan, Carlo Campogallianin, Domenico Paolellan, Sergio Corbuccin, Duccio Tessarin ja muiden ohjaajien elokuvia. Mario Bava sekoitti peplumiin kauhufilmin aineksia elokuvassaan *Herkules voittaa helvetin* (1961) ja Sergio Leone ohjasi yhden genren klassikkoteoksista *Taistelu Rhodoksesta* (1961). Steve Reevesin lisäksi elokuvien pääosia esittivät brittiläissyntyinen Reg Park, yhdysvaltalaiset Gordon Scott, Brad Harris, Dan Vadis, Gordon Mitchell, Mark Forest, Mickey Hargitay ja Reg Lewis, kanadalainen Samson Burke sekä italialaiset Sergio Ciani (alias Alan Steel) ja Adriano Bellini (alias Kirk Morris).

Elokuvien päähenkilö on yleensä lihaksikas supersankari, jota kutsutaan vaihtelevasti nimillä Herkules, Maciste, Ursus, Goljat tai Simson. Hänen seikkailunsa voivat antiikin Kreikan ja Rooman lisäksi sijoittua varhaiseen keskiaikaan, muinaiseen Egyptiin, Kiinaan, itämaille tai täysin kuvitteelliseen ympäristöön. Elokuvien pääteema on vapaus. Sankari vapauttaa julman hirmuvaltiaan alistaman kansan käytyään läpi erilaisia voimainkoetuksia ja pelastaa samalla siveän rakastettunsa. Usein läsnä on myös sankaria himoitseva paheellinen kuningatar. Toistuvia aineksia ovat kidutus, erilaiset luonnonmullistukset sekä hovin tanssitytöt.

Kaikkiaan Italiassa tehtiin vuosina 1957–1965 noin 180 peplum-elokuvaa. 1960-luvun puolivälissä peplumin tilalle tuli uusi genre, italowestern, jonka ensimmäinen suuri menestys oli Sergio Leonen ohjaama *Kourallinen dollareita* vuonna 1964. 1980-luvun alussa Italiassa kuvattiin jälleen muutamia peplum-elokuvia. Niillä on paljon yhtymäkohtia *Conan – barbaaria* (1982) seuranneeseen miekka ja magia -genreen, jossa on kuitenkin selvästi enemmän fantasia- ja maagisia aineksia. Barbaarielokuva muodostuikin peplumin henkiseksi perilliseksi. Italian jälkipeplumin parhaana elokuvana pidetään Luigi Cozzin *Herculesta* (1983).

Peplum-elokuvia
---------------

|  |  |
| --- | --- |
| * *Afrodite, dea dell’amore*, 1958
* *Akhilleus – voittamaton soturi*, 1962
* *Anno 79 – La distruzione di Ercolano*, 1962
* *Anthar l’invincibile*, 1964
* *Brenno, il nemico di Roma*, 1963
* *Le calde notti di Poppea*, 1969
* *Il Colosso di Roma*, 1964
* *Il conquistatore di Atlantide*, 1965
* *Il conquistatore di Corinto*, 1961
* *Ercole contro i tiranni di Babilonia*, 1964
* *Ercole contro Moloch*, 1963
* *Ercole contro Roma*, 1964
* *Ercole l’invincibile*, 1964
* *Ercole, Sansone, Maciste e Ursus gli invincibili*, 1964
* *L’eroe di Babilonia*, 1963
* *La furia di Ercole*, 1962
* *Il gigante di Metropolis*, 1961
* *I giganti della Tessaglia*, 1960
* *I giganti di Roma*, 1964
* *Giulio Cesare contro i pirati*, 1962
* *Giulio Cesare, il conquistatore delle Gallie*, 1962
* *Il gladiatore che sfidò l’impero*, 1965
* *Golia alla conquista di Bagdad*, 1965
* *Goliat ja barbaarit*, 1959
* *Goliath contro i giganti*, 1961
* *Goliath e la schiava ribelle*, 1963
* *Hannibal*, 1959
* *Hercules*, 1983
* *Herkuleen kosto*, 1960
* *Herkules – Atlantiksen valloittaja*, 1961
* *Herkules ja Lyydian kuningatar*, 1959
* *Herkules ja rakkauden kuningatar*, 1960
* *Herkules voittaa helvetin*, 1961
* *Gli invincibili fratelli Maciste*, 1964
* *Kartago liekeissä*, 1960
* *Kindar, l'invulnerabile*, 1965
* *Kleopatra ja miehet*, 1962
* *La leggenda di Enea*, 1962
* *Il leone di Tebe*, 1964
* *Maciste contro Ercole nella valle dei guai*, 1961
* *Maciste contro i mostri*, 1962
* *Maciste contro il vampiro*, 1961
* *Maciste e la regina di Samar*, 1964
 | * *Maciste, il gladiatore più forte del mondo*, 1962
* *Maciste ja manalan valtiatar*, 1961
* *Maciste kauhujen maassa*, 1961
* *Maciste nelle miniere del re Salomone*, 1964
* *Marathonin sankari*, 1959
* *Marte, dio della guerra*, 1962
* *Messalina*, 1960
* *Nefertite – Niilin kuningatar*, 1961
* *Nel segno di Roma*, 1959
* *Niilin legioonat*, 1959
* *Odysseus vastaan Hercules*, 1962
* *Orjien kapina*, 1960
* *Perseo l’invincibile*, 1963
* *Pompeijin viimeiset päivät, 1959*
* *I predoni della steppa*, 1964
* *La rivolta dei pretoriani*, 1964
* *Romulus ja Remus*, 1961
* *Sansone*, 1961
* *Sansone contro il Corsaro Nero*, 1964
* *Seitsemän raivoisaa gladiaattoria*, 1983
* *Le sette folgori di Assur*, 1962
* *I sette gladiatori*, 1962
* *La sfida dei giganti*, 1965
* *Simson ja orjakuningatar*, 1963
* *Spartacuksen poika*, 1962
* *Spartan gladiaattorit*, 1964
* *Taistelu Rhodoksesta*, 1961
* *Il trionfo di Ercole*, 1964
* *Il trionfo di Maciste*, 1961
* *Troijan urhot*, 1961
* *Ursuksen kosto*, 1961
* *Ursus, il gladiatore ribelle*, 1962
* *Ursus leijonien laaksossa*, 1961
* *Ursus – sankareista suurin*, 1963
* *La vendetta dei gladiatori*, 1964
* *La vendetta di Spartacus*, 1964
* *Veriveljet*, 1962
* *Viimeinen gladiaattori*, 1964
* *Voittamaton gladiaattori*, 1961
* *Voittamaton Herkules*, 1958
* *Voittamaton Maciste*, 1962
* *Voittamaton soturi*, 1960
* *Vulcano, figlio di Giove*, 1962
 |
|

Lähteet
-------

* Bondanella, Peter: *A History of Italian Cinema*. New York: Continuum International Publishing Group, 2009. ISBN 978-1441160690.
* Elley, Derek: *The Epic Film*. London, Boston, Melbourne, Henley-on-Thames: Routledge & Kegan Paul, 1984. ISBN 0-7100-9656-9.
* Hughes, Howard: *Cinema Italiano: The Complete Guide from Classics to Cult*. London, New York: I. B. Tauris, 2011. ISBN 978-1-84885-608-0.
* Moliterno, Gino: *Historical Dictionary of Italian Cinema*. Lanham, Toronto, Plymouth: The Scarecrow Press, 2008. ISBN 978-0-8108-6073-5.

### Viitteet

1. 1 2  Moliterno 2008, s. 245.
2. ↑  Elley 1984, s. 21.
3. 1 2 3  Moliterno 2008, s. 245–246.
4. ↑  Winkler, Martin M. (ed.): *Troy: From Homer's Iliad to Hollywood Epic*, s. 14. Malden, Oxford, Victoria: Blackwell Publishing Ltd, 2007. ISBN 978-1-4051-3182-7.
5. ↑  Moliterno 2008, s. 247.
6. 1 2  The Mondo-Esoterica Guide to the Peplum *mondo-esoterica.net*. Viitattu 14.12.2012. (englanniksi)
7. ↑  Bondanella 2009, s. 162.
8. ↑  Same set, different films
9. ↑  Bondanella 2009, s. 163–166.
10. ↑  Moliterno 2008, s. 246–247.
11. ↑  Dyer, Richard: Valkoisen miehen muskelit. Teoksessa *Älä katso! Seksuaalisuus ja rotu viihteen kuvastossa*. Toimittanut ja suomentanut Martti Lahti. Tampere: Vastapaino, 2002. ISBN 951-768-093-7.
12. ↑  Hughes 2011, s. 18.
13. ↑  Moliterno 2008, s. 245, 247.
14. ↑  Genresanasto - Peplum *Elitisti*. Viitattu 28.9.2016. (suomeksi)
15. ↑  Hughes 2011, s. 287